text: Un llibre retrata l'entorn de Jordi Pujol per acostar-se a la seva figura
  Publicat 29/3/2015 12:14:09CET
  Sosté que va anteposar el que ha considerat bo per a Catalunya a tallar possibles irregularitats
  BARCELONA, 29 Març (EUROPA PRESS) -
  El llibre del periodista Maiol Roger 'Jordi Pujol, la gran família' (Angle Editorial) s'acosta a la figura de l'expresident de la Generalitat a través del perfil de 17 persones de l'entorn de l'home que va governar Catalunya durant 23 anys i que el 25 de juliol de 2014 ha confessat que va ocultar durant 34 anys diners sense declarar a l'estranger.
  És a partir d'aquest comunicat de l'últim divendres del mes de juliol de 2014 que Roger edifica un retrat basat en la màxima de 'digue'm amb qui camines i et diré qui ets' i que conclou que l'expresident va assumir que poguessin produir-se irregularitats al seu voltant si la finalitat era el progrés de Catalunya.
  En declaracions a Europa Press, l'autor --que s'ha entrevistat amb fonts de l'entorn de l'expresident i periodistes-- sosté que Pujol es desentenia de les possibles irregularitats i que fins i tot esbroncava a aquells que s'atrevien a preguntar-li sobre les conductes inapropiades dels seus fills o dels seus col·laboradors.
  Segons Roger, Pujol actuava mogut per la seva "passió" per Catalunya i per la convicció que 'el fi justifica els mitjans', el que li permetia --explica-- acceptar que el seu secretari general de presidència Lluís Prenafeta creés el Canal 33 a base d'ocupar una freqüència o que sortegés el veto a la loteria catalana 6/49 passant les màquines de contraban.
  Un altre exemple així de procedir és la relació amb l'empresari Javier De la Rosa, amb qui, malgrat les primeres denúncies contra ell per estafa i delictes fiscals, la Generalitat va mantenir la col·laboració perquè el necessitava com a principal inversor del projecte de Port Aventura.
  A més de Prenafeta i De la Rosa, el llibre mostra els perfils de la dona i els set fills de Pujol; el del seu pare, Florenci Pujol; el del seu cunyat i soci a Banca Catalana, Francesc Cabana; el de l'exconseller Macià Alavedra; el del seu número 2 a CDC Miquel Roca; el del líder d'UDC, Josep Antoni Duran; el del conseller Felip Puig, i el del seu successor, Artur Mas.
  Tots ells configuren una imatge de l'expresident de la Generalitat tant a través de la seva relació amb els fills i la seva gestió de la fortuna a l'estranger, com amb els membres del seu Govern que s'han vist esquitxats per casos de corrupció i amb aquells que s'han vist implicats d'alguna forma en el debat sobre la seva successió.
  De tots ells, el periodista conclou que la corrupció ha envoltat a Pujol durant tots els anys en els quals no s'ha sabut que la seva família tenia fons a l'estranger, i que sempre que se li ha posat davant l'ha escombrat amb equiparant els atacs a ell "amb atacs a Catalunya".
  FERRUSOLA I ELS FILLS
  A la primera part del llibre, Roger desgrana la confessió de Pujol i els dies previs al comunicat, arribant fins i tot a explicar detalls de les reunions que manté la família per decidir com procedir després que les informacions publicades per 'El Mundo' el 7 de juliol sobre els ingressos de 3,4 milions d'euros a Andorra en menys d'un mes.
  Aquesta data és clau en l'esdevenir dels fets perquè per primera vegada quan Mas i la cúpula de CDC pregunten sobre la informació a l'expresident i al llavors secretari general del partit, Oriol Pujol, no reben una negativa rotunda com en anteriors ocasions que han aparegut informacions de presumptes irregularitats de la família.
  Des d'aleshores al 25 de juliol transcorren 18 dies en els quals la família debat si cal fer públic que Marta Ferrusola i els fills han tingut comptes a l'estranger, i si qui deu fer-ho és l'expresident de la Generalitat o, per contra, cal intentar preservar la seva figura al màxim.
  La decisió final de la família és coneguda i es porta a terme l'últim divendres de juliol de 2014, quan Jordi Pujol es reuneix amb Mas per explicar-li que aquesta mateixa tarda difondrà un comunicat en el qual parlarà per primera vegada de que el seu pare va deixar un llegat a l'estranger per a la seva dona i fills que s'ha mantingut ocult durant 34 anys.